
הוריות ד ע"ב



טקסט הדף מנוקד



בָּעֵי רַב יוֹסֵף אֵין חֲרִישָׁה בְּשַׁבָּת מַהוּ מִי אָמְרִינַן כֵּיוָן דְּקָא מוֹדוּ בְּכוּלְּהוּ מִלְּתָא כְּבִיטּוּל מִקְצָת וְקִיּוּם מִקְצָת דָּמֵי אוֹ דִלְמָא כֵּיוָן דְּקָא עָקְרִיִין לֵיהּ לַחֲרִישָׁהּ כׇּל עִיקָּר כַּעֲקִירַת גּוּף דָּמֵי


תָּא שְׁמַע יֵשׁ נִדָּה בַּתּוֹרָה אֲבָל הַבָּא עַל שׁוֹמֶרֶת יוֹם כְּנֶגֶד יוֹם פָּטוּר וְאַמַּאי הָא עָקְרִיִין לְשׁוֹמֶרֶת יוֹם כְּנֶגֶד יוֹם כׇּל עִיקָּר


אָמַר לְךָ רַב יוֹסֵף שׁוֹמֶרֶת יוֹם דְּקָאָמְרִין כִּדְשַׁנִּין


תָּא שְׁמַע יֵשׁ שַׁבָּת בַּתּוֹרָה אֲבָל הַמּוֹצִיא מֵרְשׁוּת הַיָּחִיד לִרְשׁוּת הָרַבִּים פָּטוּר וְאַמַּאי הָא עָקְרִיִין לְהוֹצָאָה כׇּל עִיקָּר


הָתָם נָמֵי כִּדְשַׁנִּין


תָּא שְׁמַע יֵשׁ עֲבוֹדָה זָרָה בַּתּוֹרָה אֲבָל הַמִּשְׁתַּחֲוֶה פָּטוּר אַמַּאי וְהָא עָקְרִיִין לְהִשְׁתַּחֲוָיָה כׇּל עִיקָּר


אָמְרִי הִשְׁתַּחֲוָיָה נָמֵי כִּדְשַׁנִּין


בָּעֵי רַבִּי זֵירָא אֵין שַׁבָּת בַּשְּׁבִיעִית מַהוּ בְּמַאי טָעוּ בְּהָדֵין קְרָא בֶּחָרִישׁ וּבַקָּצִיר תִּשְׁבֹּת בִּזְמַן דְּאִיכָּא חֲרִישָׁה אִיכָּא שַׁבָּת וּבִזְמַן דְּלֵיכָּא חֲרִישָׁה לֵיכָּא שַׁבָּת


מִי אָמְרִינַן כֵּיוָן דִּמְקַיְּימִין לַהּ בִּשְׁאָר שְׁנֵי שָׁבוּעַ כְּבִיטּוּל מִקְצָת וְקִיּוּם מִקְצָת דָּמֵי אוֹ דִלְמָא כֵּיוָן דְּקָא עָקְרִיִין לֵיהּ בִּשְׁבִיעִית כַּעֲקִירַת הַגּוּף דָּמֵי


אָמַר רָבִינָא תָּא שְׁמַע נָבִיא שֶׁנִּתְנַבֵּא לַעֲקוֹר דָּבָר מִדִּבְרֵי תוֹרָה חַיָּיב לְבִיטּוּל מִקְצָת וּלְקִיּוּם מִקְצָת רַבִּי שִׁמְעוֹן אוֹמֵר פָּטוּר וּבַעֲבוֹדָה זָרָה אֲפִילּוּ אָמַר הַיּוֹם עוֹבְדָהּ וּלְמָחָר בַּטְּלָה חַיָּיב שְׁמַע מִינַּהּ אֵין שַׁבָּת בַּשְּׁבִיעִית כְּבִיטּוּל מִקְצָת וְקִיּוּם מִקְצָת דָּמֵי שְׁמַע מִינַּהּ


מַתְנִי' הוֹרוּ בֵּית דִּין וְיָדַע אֶחָד מֵהֶן שֶׁטָּעוּ וְאָמַר לָהֶן טוֹעִין אַתֶּם אוֹ שֶׁלֹּא הָיָה מוּפְלָא שֶׁל בֵּית דִּין שָׁם אוֹ שֶׁהָיָה אֶחָד מֵהֶן גֵּר אוֹ מַמְזֵר אוֹ נָתִין אוֹ זָקֵן שֶׁלֹּא רָאוּי לְבָנִים הֲרֵי זֶה פָּטוּר


שֶׁנֶּאֱמַר כָּאן עֵדָה וְנֶאֱמַר לְהַלָּן עֵדָה מֶה עֵדָה הָאֲמוּרָה לְהַלָּן כּוּלָּן רְאוּיִן לְהוֹרָאָה אַף עֵדָה הָאֲמוּרָה כָּאן עַד שֶׁיִּהְיוּ כּוּלָּן רְאוּיִן לְהוֹרָאָה


גְּמָ' אוֹ שֶׁלֹּא הָיָה מוּפְלָא שֶׁל בֵּית דִּין שָׁם מְנָלַן אָמַר רַב שֵׁשֶׁת וְכֵן תָּנָא דְּבֵי רַבִּי יִשְׁמָעֵאל מִפְּנֵי מָה אָמְרוּ הוֹרוּ בְּדָבָר שֶׁהַצַּדּוּקִין מוֹדִין בּוֹ פְּטוּרִין מִפְּנֵי שֶׁהָיָה לָהֶם לִלְמוֹד וְלֹא לָמְדוּ לֹא הָיָה מוּפְלָא שֶׁל בֵּית דִּין שָׁם נָמֵי פְּטוּרִין מִפְּנֵי שֶׁהָיָה לָהֶם לִלְמוֹד וְלֹא לָמְדוּ


נֶאֱמַר שָׁם עֵדָה וְנֶאֱמַר כָּאן עֵדָה עַד שֶׁיְּהוּ כּוּלָּן רְאוּיִן לְהוֹרָאָה וְהָתָם מְנָלַן דְּאָמַר רַב חִסְדָּא אָמַר קְרָא וְהִתְיַצְּבוּ שָׁם עִמָּךְ עִמָּךְ בְּדוֹמִין לָךְ


וְאֵימָא עִמָּךְ לִשְׁכִינָה אֶלָּא אָמַר רַב נַחְמָן בַּר יִצְחָק אָמַר קְרָא וְנָשְׂאוּ אִתָּךְ אִתָּךְ בְּדוֹמִין לָךְ


מַתְנִי' הוֹרוּ בֵּית דִּין שׁוֹגְגִין וְעָשׂוּ כׇּל הַקָּהָל שׁוֹגְגִין מְבִיאִין פַּר מְזִידִין וְעָשׂוּ שׁוֹגְגִין מְבִיאִין כִּשְׂבָּה וּשְׂעִירָה שׁוֹגְגִין וְעָשׂוּ מְזִידִין הֲרֵי אֵלּוּ פְּטוּרִין


גְּמָ' שׁוֹגְגִין וְעָשׂוּ מְזִידִין הֲרֵי אֵלּוּ פְּטוּרִין הָא שׁוֹגֵג דֻּומְיָא דְּמֵזִיד חַיָּיב וְהֵיכִי דָּמֵי שֶׁהוֹרוּ בֵּית דִּין שֶׁחֵלֶב מוּתָּר וְנִתְחַלֵּף לוֹ בְּשׁוּמָּן וַאֲכָלוֹ


לֵימָא תִּפְשׁוֹט הָא דְּבָעֵי רָמֵי בַּר חָמָא אָמַר לָךְ מִשּׁוּם דִּתְנָא רֵישָׁא מְזִידִין וְעָשׂוּ שׁוֹגְגִין תְּנָא סֵיפָא שׁוֹגְגִין וְעָשׂוּ מְזִידִין


מַתְנִי' הוֹרוּ בֵּית דִּין וְעָשׂוּ כׇּל הַקָּהָל אוֹ רוּבָּן עַל פִּיהֶן מְבִיאִין פַּר וּבַעֲבוֹדָה זָרָה מְבִיאִין פַּר וְשָׂעִיר דִּבְרֵי רַבִּי מֵאִיר רַבִּי יְהוּדָה אוֹמֵר שְׁנֵים עָשָׂר שְׁבָטִים מְבִיאִין שְׁנֵים עָשָׂר פָּרִים וּבַעֲבוֹדָה זָרָה מְבִיאִין שְׁנֵים עָשָׂר פָּרִים וּשְׁנֵים עָשָׂר שְׂעִירִים




רש"י





	בעי רב יוסף אין חרישה בשבת מהו. הכא לא מבעיא ליה לרב יוסף בדבר שאין הצדוקין מודין כלל אלא בבטול מקצת וקיום מקצת קא מבעיא ליה: מי אמרינן כיון דקא מודו. ב''ד בכולהו שאר מלאכות דשבת דאסירי כבטול מקצת וקיום מקצת דמי וחייבין: (וכלהו) כדשנין. לעיל דלא הוי עקירת כל הגוף דשומרת יום: (וכולה) כדשנין. דמושיט וזורק שרי דלא הוי עקירת כל הגוף: (וכולה) כדשנין. דהשתחואה שלא כדרכה שריא: בחריש ובקציר תשבות. דמשמע בזמן דאיכא חרישה דהיינו בשאר שני שבוע תשבות איכא שבת: בזמן דליכא חרישה. דהיינו בשביעית ליכא שבת: נביא שהתנבא. כגון שתחלתו נביא של אמת ולבסוף נביא השקר שהתנבא לעקור דבר מדברי תורה חייב ודברי הכל בחנק: לקיום מקצת ולבטל מקצת. דשאר מצות ר''ש פוטר וה''ה לרבנן: ובעבודת כוכבים אפי' אמר לך היום עובדה ולמחר בטלה. דהיינו קיום מקצת ובטול מקצת דעבודת כוכבים חייב דרחמנא אמר להדיחך מן הדרך אפי' מקצת דרך ובעבודת כוכבי' הוא דכתיב וכי קתני חייב כגון לרבנן בסקילה ולר''ש בחנק והכי מתרץ ליה רב חסדא בפ' אלו הן הנחנקין (סנהדרין דף צ.) והיום עובדה ולמחר בטלה כאין שבת בשביעית דמי וקרי להו ביטול מקצת וקיום מקצת ש''מ: מתני' ואמר להם טועים אתם. לא הוי הוראה מעליא ופטור דבעינן עד שיורו כולן כדאמר לעיל: או שלא היה מופלא של ב''ד שם. אע''ג דלא הוה מסנהדרין עצמן דאילו הוי מסנהדרין עצמן אפי' (אם) קטן שבכולן לא היה שם לא הויא הוראה מעליא כדאמר לקמן מאם כל עדת איתא לכולה סנהדרי הויא הוראה ואי לא לא ואיכא למימר נצטרך אחד מהן לצאת לדרך ומינו אחר במקומו א''נ זקן (או) שאין לו בנים היה לכך נתמנה אחר בסנהדרין: או זקן שאין ראוי לבנים. וקשיא לי מפני מה אין ראוי להוראה: ונאמר להלן עדה. ושפטו העדה והצילו העדה (במדבר לה) דהיינו סנהדרין כדתנן בפ''ק דסנהדרין (ד ב): נאמר כאן עדה. דכתיב (ויקרא ד) אם כל עדת ישראל ישגו: (ושפטו את העדה) מה להלן ראויין להוראה כו': גמ' והתם מנ''ל. דכולהו דהויין ראויין להוראה: אמר רב חסדא. גמר ממשה דמשה אוקי סנהדרין דהוו כולן ראויין להוראה דכתי' והתיצבו שם עמך עמך בדומין לך דליהוי (הם) כולן ראויין להוראה ה''נ בעינן דסנהדרי דעלמא ליהוו ראויין להוראה והואיל ומצינו דעדה האמורה כאן כולן ראויין להוראה שמעינן מינה נמי דהיינו סנהדרי גדולה דתניא בת''כ עדת ישראל עדה המיוחדת לכל ישראל ואיזו זו סנהדרי גדולה: ואימא עמך משום שכינה. דלגופיה הוא דאתא כלומר שיהו עומדין עמך ולא יכנסו לפני ולפנים במקום שכינה דסלקא דעתא אמינא והואיל דכתב אספה לי דיכנסו במקום שכינה קמ''ל [ל''א] עמך משום שכינה כלומ' ברור צדיקים גמורים שאני רוצה להשרות שכינה עליהם: אתך בדומין לך. שיהיו ראויין להוראה: מתני' הורו ב''ד שוגגין ועשו הקהל שוגגין. על פיהם ב''ד מביאין פר רבי מאיר כדאית ליה ור' יהודה כדאית ליה ור''ש כדאית ליה דהוי הוראה מעליא: הורו ב''ד מזידין ועשו הקהל שוגגין. לא הוי הוראה מעליא דאם כל עדת ישראל ישגו כתיב דבעינן שוגגין בב''ד והכא הוה ליה שגגת מעשה בלא הוראה ומביאין כל אחד מן הקהל כשבה או שעירה דכיחיד דמו: הורו ב''ד שוגגין ועשו הקהל מזידים פטורים. דמזיד לאו בר קרבן הוא: גמ' טעמא דשוגגין ועשו מזידים דפטורין. דמזיד לאו בר קרבן הוא לא צבור ולא יחיד הא שוגג דומיא דמזיד דלא הוי ממש תולה בב''ד הוי שוגג תולה בעצמו וחייב בשגגת מעשה קרינא ביה: כגון שהורו ב''ד שחלב מותר. שעל הקרב ולא שעל הכליות דלא הוי עוקר כל הגוף: ונתחלף חלב בשומן ואכלו. דחייב דתולה בעצמו הוא והאי דקרי ליה דומיא דמזיד משום דכי היכי דמזיד לאו תולה בב''ד הוא האי שוגג נמי לאו תולה בב''ד הוא ותפשוט האי דבעי רמי בר חמא (לעיל דף ב): אמר לך. רמי בר חמא האי דקתני שוגגין ועשו מזידים לאו למידק מינה קא אתי אלא איידי דתנא מזידין ועשו שוגגין תנא נמי שוגגין ועשו מזידים וכדי נסבה ולא דייקי' מינה כלום ובעיא דידי' מהא ליכא למשמע מינה: מתני' הורו ב''ד ועשו כל הקהל או רובן על פיהן מביאין פר. (כגון) ב''ד ולא צבור: בעבודת כוכבים ב''ד מביאין פר ושעי' דברי ר''מ. דבעבוד' כוכבים בהוראה פר ושעיר מייתי דכתי' בפ' שלח לך אנשים וכי תשגו ולא תעשו את כל המצות האלה דהיינו בעבודת כוכבים כדאמר לקמן בפרק הורה כהן משיח איזו היא מצוה ששקולה כנגד כל המצות הוי אומר זה עבוד' כוכבי' וכתיב (במדבר טו) ועשו כל העדה פר בן בקר אחד לעולה לריח ניחוח לה' ומנחתו ונסכו כמשפט ושעיר עזים אחד לחטאת: רבי יהודה אומר י''ב שבטים מביאין י''ב פרים. דכל שבט ושבט אקרי קהל וקסבר צבור מביאין פר ולא בית דין:





תוספות





	בעי רב יוסף אין חרישה כו'. רישא דאבות מלאכות דפ' כלל גדול נקט אבל חרישה צדוקין מודין בה ולרב יוסף נמי בעי דבר שאין מודין בו כדלקמן אמר לך רב יוסף כו' משמע דסבר כשמואל: ש"מ אין שבת בשביעית כו'. משמע דאין צדוקין מודין בהאי דרשא אע"ג דלעיל דרשי ליה יהיה לה לשומרת ה] (יבם) [יום]: או שלא היה מופלא שבב"ד שם. פרש"י ולא היה במנין דא"כ אפי' קטן שבהם נמי כדאמרי' לעיל שיהיו כולן בהוראה. וקשה דהא אתותב לעיל (נ"ל דצריכין לומר דלפני התו' לא היה כתוב לעיל הא דמסיק ואלא מאי כל עדת דקאמר רחמנא כו' עי' לקמן ברש"י דף (ה') [ז'] ע"א) ובת"כ מוסיף נמי אם אמר א' איני יודע דכמאן דליתי' דמיא: אחד מהן גר או ממזר. בירושלמי שעברו ומנוהו. דמי שאין ראוי להוראה נעשה כאבן:





רבינו חננאל

(שייך לדף ד ע"ב) בעי רב יוסף היכא דהורו ב"ד אין חרישה בשבת פירוש איסורה מהו כיון דקא מודו בשאר מלאכות דאסור בשבת כביטול מקצת וקיום מקצת דמי והויא הוראה או דלמא כיון דעקרי לה לחרישה לגמרי כלעקור את כל הגוף דמי ואינה הוראה. ואתן למפשט דהוריה היא מדתנינן יש נדה בתורה אמאי והא עקרי דין שומרת יום כנגד יום לגמרי וש"מ. ודחינן דאמר' כדרכה אסירא וכו' כי רישא ולעולם לא עקרי לגמרי. ת"ש יש שבת בתורה כו'. ואמאי והא עקרי ליה לגמרי ודחינן דאמר' הוצאה אסירא כו' כי רישא ולעולם לא עקרי לגמרי. ת"ש יש עבודת כוכבים וכו' ולא אפשיטא בעיא דרב יוסף בהדיא:



בעי ר' זירא היכא דהורו כי החרישה והקצירה מותרות בשבתות של שנה השביעית במאי טעו בהך קרא דכתיב וביום השביעי תשבות בחריש ובקציר תשבות בזמן שהחרישה והקצירה מותרות בו אז נוהג איסורן [בשבת] אבל בשביעית דכתיב שדך לא תזרע וכו' לא אסירי מהו [הא] דקא מודו בשאר שני שבוע כביטול מקצת וקיום מקצת דמי והוי הוראה.



או דלמא כיון דקא עקרי לה לשביעית פי' לשבתות דשביעית לגמרי כלעקור את הגוף דמי וליתא הוראה. ופשיט רבינא דהוראה היא מהא דתניא בתוספתא [סוף] סנהדרין המתנבא לעקור דבר מן התורה חייב. לבטל מקצת ולקיים מקצת ר' שמעון פוטר ובעבודת כוכבים אפי' אמר היום קיימת ומחר בטילה חייב. דאלמא כי האי גוונא כביטול מקצת וקיום מקצת דמי ש"מ. והא מתניתא מתרצתא בסוף אלו הן הנחנקין:



מתני' הורו ב"ד וידע אחד מהן שטעו ואמר להן טועים אתם. פי' ולא האזינו אליו. או שלא היה מופלא של ב"ד שם פי' בשעת הוראה ואע"ג דמניינם שלם דאי בו משתלם מניינם מאי איריא מופלא אפי' כל דהו דכל עדת אמר רחמנא אלא כגון שהיו יותר מע"א או שהיה אחד מהע"א גר או ממזר או נתין או זקן או שלא ראה לו בנים. פטורין כלומר אין הורייתן הוריות דכל אלו אינן ראוים להיות מכלל אלו המורים שנאמר כאן ואם כל עדת ישראל ישגו ונאמר להלן ושפטו העדה מה להלן בעינן שיהו כולן ראויין להוראה דכתיב בהו והקל מעליך ונשאו אתך דבבתי דינין מרובין מיירי כדמפרש (בע"א סנהדרין) [ספ"א דסנהדרין] אף הני דליהוו כולהו ראויין להורייה. והא דתנן זקן תרגומה שאין לו כבר תוחלת בנשים שכבר נסתבל החגב והופרה האביונה ומשום הכי לא חזי דהא בצירה ליה מאורייתא מצות פריה ורביה דלא קיים.



ויש מפרשים מפני שאינו רחמני דלא מרחם אלא מאן דאית ליה בני דכתיב כרחם אב על בנים ואיכא לאקשויי אי הכי מאי שנא זקן. ואי קשיא לך לרב חסדא דגמר ממשה מכדי כיון דקי"ל דהאי עדת ישראל בב"ד הגדול קא מיירי כדמפרש בסיפרא לישתוק קרא מיניה. הוא גופיה לגמר ממשה ואמאי גמיר מסנהדרין קטנה. דאיהי גופה ממשה גמרא.



איכא לפרוקי אי מהתם הוה אמינא הני מילי דבעי' דומין לו בדיני נפשות וכיוצא בהן. אבל (דיחידתה) [דהוראה] היא אע"ג דלא דמו קמ"ל ג"ש. אמרי' מנא לן דהורייתן בלא המופלא דהיינו ראש הישיבה אינה הוראה. ומהדרינן דאמר רב ששת וכן תנא דבי ר' ישמעאל מפני מה הורו בדבר שהצדוקין מודין בו פטורין. ס"א הורו בדבר שבתורה פטורין. הואיל והיו להן ללמוד ולא למדו:



אמר מר נאמר כאן עדה ונאמר להלן עדה. אמרינן והתם מנא לן דבעינן דלא ליהוי בהו חד מהני.



אמר רב חסדא גמר מב"ד של משה שלא היה בו אחד מכל אלו. דכתיב והתיצבו שם עמך. עמך בדומין לך. ואמרינן ואימא עמך לשכינה פי' שלא יכנסו לפנים ממחיצתך. אלא אמר רב נחמן בר יצחק והקל מעליך ונשאו אתך. פי' דהא לאו בסנהדרין גדולה מיירי בפרשת יתרו. אלא בבתי דינין שבכל מקום ומקום דכתיב ואתה תחזה מכל העם וגו' ובסוף פ"א דסנהדרין מפורש [דהא] דבעיא דומין לו ילפינן מקטנה:



מתני' הורו ב"ד שוגגין ועשו כל הקהל שוגגין מביאין. פי' ב"ד מביאין פר. אבל אם הורו ב"ד מזידין כגון שהיו יודעין שהחלב אסור והתירוהו ועשו הקהל שוגגין כל אחד מהקהל מביא כשבה או שעירה. ואף ע"ג דלא הוו שבין מידיעתן קי"ל כרבי יוחנן בריש פרקין. שמעי' דכל היכא דלא הויא הוראה ועשו הקהל כל אחד מן העושין מביא כשבה או שעירה. אבל אם הורו בית דין שוגגין ועשו הקהל מזידין דידעי דאיסורא קא עבדי ודליתא מצוה לשמור דברי חכמים באיסורא פטורין מלהביא פר דמזיד לאו בר קרבן הוא.



אתו למידק שוגגין ועשו מזידין הוא דפטורין הא שוגגין ועשו שוגגין דומיא דמזידין חייבין היכי דמי שהורו שחלב מותר ונתחלף להם חלב בשומן ואכלוהו נימא תפשוט בעיא דרמי בריש פרקין בהך גוונא לעניינה חובה. ודחינן לעולם אימא לך דכי האי גוונא פטורין ואי אמרת ליתני הא כ"ש מזידין הך בבא דשוגגין ועשו מזידין תנאה איידי דתנא מזידין ועשו שוגגין ולא תשמע מיניה מידי דלאו דוקא היא:



מתני' הורו ב"ד ועשו כל הקהל או רובו על פיהם מביאין. פי' ב"ד פר ובעבודת כוכבים מביאין פר ושעיר דברי ר"מ דקסבר ב"ד לחודה מייתי והקהל פטורין:



רבי יהודה אומר אם חטאו כל הי"ב שבטים מביאין י"ב פרים דכל שבט אקרי קהל כדמפרש לקמן ובעבודת כוכבים י"ב פרים וי"ב שעירים דקסבר העושין מביאין וב"ד פטורין:





המאירי

למדת שכל מלאכה שלא נתפרשה בהדיא שהיא מלאכה אם הורו עליה שאינה מלאכה חייבים הא כל שנתפרש איסורה בתורה אין הוראתם בה הוראה מעתה הורו שאין חרישה בשבת אין זה כלום שהרי כתוב בחריש ובקציר תשבות והרי הם עוקרים ענין חרישה לגמרי אבל אמרו אין איסור שבת בחרישה וקצירה של שבת שבשביעית שזה שאמרה תורה בחריש ובקציר תשבות בזמן שיש חרישה וקצירה בחול הוא שנאסרה בהן שבת אבל בשביעית שנאסרו אף בחול לא נפרטה בהם איסור שבת הרי זה בטול מקצת וקיום מקצת ודינם בקרבן צבור:



כבר ביארנו שזקן ממרא אינו חייב מיתה אא"כ הורה בדבר שזדונו כרת ושגגתו חטאת או שהוראתו מביאה לידי כך ולא יצא מכלל זה אלא מצות תפילין על הדרך שבארנו במקומו ובכלם דוקא בדבר שעיקרו מן התורה ופירושו מדברי סופרים שאלו חלק לעקור דבר מן התורה אין זה תחת הוראה וזיל קרי בי רב הוא ואפילו באיזה פרט של מצוה הואיל ואותו פרט כתוב בתורה וכל שכן בעקירת כל הגוף ולמדת שבכל שעיקרו מן התורה אינו חייב אא"כ הורה בקיום מקצת ובטול מקצת ושאותו בטול הוא בדבר שאין הצדוקים מודים בו אבל כל שהורה לעקור גוף מצוה שמן התורה או אף איזה פרט הכתוב בתורה בפירוש אין זה בדין זקן ממרא ועל זו אמרו כי יפלא ממך דבר ולא כל הגוף שכל שעוקר גוף מצוה של תורה סתמו זיל קרי בי רב הוא ומ"מ אף בפרט אחד אם נכתב אותו פרט שהוא חולק עליו בתורה אין כאן הוראה הא בדברי סופרים כל שחולק באיסור שעיקרו כרת וחטאת כגון חמץ לפני זמנו אע"פ שמתירה לגמרי חייב שהרי מ"מ קיום מקצת הוא הואיל ומודה בעיקר איסור הענין מיהא בזמנו:



נביא שהוחזק בנביא אמת שנתנבא לעקור איזו מצוה מן התורה לפי שעה שומעין לו כגון אליהו בהר הכרמל שהקריב בבמות בשעת איסורן וכגון אלישע שאמר וכל עץ טוב תפילו אבל אם צוה לעקרה לעולם חייב ומיתתו בחנק ואפילו באיזה פרט שבה ובע"ז אפילו הוראת שעה אין שומעין לו כלל וחייב מיתה וכל שראוי לשמוע לו ונמנע ואינו שומע חייב מיתה בידי שמים כמו שיתבאר במקומו במסכת סנהדרין צ' א' בע"ה:



המשנה הרביעית והכונה בה בביאור החלק השלישי והוא שאמר הורו בית דין וידע אחד מהם שטעו ואמר להם אלא שרבו המתירים והתירו או שלא היה מופלא שבבית דין שם פי' אפילו מנו אחר במקומו להוראה זו או שהיה אחד מהם מי שאינו ראוי לימנות בסנהדרין כגון גר או נתין או ממזר או זקן ר"ל מופלג בשנים או מי שלא ראה בנים שכל אלו אין מתמנין בסנהדרין כמו שיתבאר במקומו פטור הבית דין והצבור מפר העלם ואין כאן אלא קרבנות יחידים נאמר כאן עדה ר"ל ואם מעיני העדה ונאמר בסנהדרין ושפטו העדה וגו' מה להלן כלם ראויים אף כאן וכו':



זהו ביאור המשנה וכן הלכה ולא נתחדש עליה בגמרא דבר:



המשנה החמישית והכונה בה בביאור החלק הרביעי והוא שאמר הורו בית דין שוגגין ועשו הקהל שוגגין על פי הוראתם מביאין פר וזהו פר העלם דבר של צבור הגמור מזידים ועשו שוגגין ר"ל שהורו בית דין להתיר דבר האסור בזדון ועשו הקהל שוגגין ר"ל שסומכין על הוראתם בית דין פטורים מן הקרבן ואע"פ שמשל צבור היה בא הואיל ולשם בית דין היה בא פטורים שהרי מזידין הם ואין מקום לקרבן הבא על שמם והעושים מביאים קרבן עצמם כשבה או שעירה בשגגת שאר עבירות ועז בת שנתה בשגגת ע"ז שוגגים ועשו מזידים ר"ל שהוראת בית דין היתה בטעות ושגגה אבל הקהל טעו אחריהם מזידים והוא שידעו רובם שטעו ושאין ראוי לקבל מהם ואין כאן טעות מצוה לשמוע הואיל ורוב קהל ידעו בכך הרי הם מזידים גמורים ונמצאו אלו ואלו ר"ל בית דין וצבור פטורין בית דין פטורין שהרי לא טעו על פי הוראתם שהרי הרגישו בטעות והעושים פטורין שהרי מזידין הם והתבאר בגמ' גם כן שאם הורו התר חלב ונתכון לאכול שומן ואכל חלב שחייב בקרבן יחיד שלא הוראת בית דין הטעתו אלא שגגתו ואינו מצטרף להשלים מנין השוגגין:



זהו ביאור המשנה ופסק שלה ולא נתחדש עליה בגמרא דבר שלא ביארנוהו:



המשנה הששית והכונה בביאור ענין חלק חמישי והוא שאמר הורו בית דין ועשו כל הקהל או רובם על פיהם שזהו פר העלם דבר של צבור הגמור בית דין מביאים פר פירוש בשגגת שאר עבירות ובע"ז פר ושעיר דברי ר' מאיר ר' יהודה אומר שנים עשר שבטים מביאין שנים עשר פרים שכל שחטאו רוב צבור אפילו היה מעוט מנין השבטים אפילו היה שבט אחד לבד מביאין פר לכל שבט ושבט ובע"ז פר ושעיר לכל שבט ושבט ור' שמעון אומר שלשה עשר פרים אחד לבית דין ואחד לכל שבט ושבט והלכה כר' יהודה שצבור מביאין ולא בית דין הורו בית דין ועשו שבעה שבטים וכו' בא להשמיענו שאם שגגו רוב שבטים אע"פ שהם מעוט צבור הרי הוא נדון כרוב שכל שיש בו רוב מצד אחד או למנין צבור או למנין שבטים נדון הוא ברוב לענין זה והלכך כל ששגגו שבעה שבטים על פי הוראת הבית דין ר"ל בית דין הגדול מביאין כל השבטים פר ובע"ז פר ושעיר דברי ר' מאיר ר' יהודה אומר כל השבטים מביאין פר לכל שבט ושבט ובע"ז פר ושעיר לכל שבט ושבט שאף אלו שלא חטאו מביאים על ידי אותם שחטאו כאלו היה רוב צבור אחר שיש כאן רוב שבטים ור' שמעון אומר שמנה וכו' ואלו שלא חטאו ולא כלום אלא אם כן היה שם רוב צבור והלכה כר' יהודה הורו בית דין של אחד מן השבטים ושגג אותו השבט על פיו ולא היה בו רוב צבור אותו השבט חייב שהרי לענין בית דינו רוב הוא ושאר השבטים פטורים שהרי אין כאן לא רוב צבור ולא רוב שבטים דברי ר' יהודה ופי' בגמ' שלדעתו שבט אחד בהוראת בית דין הגדול כל השבטים מביאים הואיל ושבט אחד אקרי קהל ואע"פ שאין באותו השבט רוב צבור ואין הלכה כמותו בשני אלו וחכמים אומרים שאפילו היה אותו השבט רוב צבור אין חייבין אלא על הוראת בית דין הגדול של שבעים ואחד והלכה כחכמים:



זהו ביאור המשנה ופסק שלה ודברים שנכנסו תחתיה בגמרא אלו הם:





תוספות רא"ש

בעי רב יוסף אין איסור חרישה בשבת מהו כו'. [וא"ת] תיפוק ליה דהוה דברים שצדוק ובייתוס מודים בו דכתיב בחריש ובקציר תשבות וי"ל דלית ליה לרב יוסף הא דשמואל דאמר אין חייבין עד שיורו בדבר שאין הצדוקים מודים בו. וברייתא דמייתי רב ששת לקמן תנא דבי ר' ישמעאל מפני מה אמרו הורו בדב' שהצדוקים מודים בו פטורים כו'. לא שמיע ליה לרב יוסף. והרמ"ה ז"ל תירץ מדלא כתיב מחריש ומקציר תשבות אפשר דמפרשים צדוקים בחריש ובקציר תשבות בימות החמה ובימות הגשמים:



והא קא עקרו ליה לאיסור דשומרת יום כנגד יום לגמרי. והוה ליה כעוקר אחד מאבות מלאכות של שבת אלא ודאי כיון דמודו בשאר הלכות נדה כביטל מקצת וקיים מקצת דמו וכן בשבת נמי:



דאמרי כדרכה אסורה ושלא כדרכה מותרת לא קא אעקרא איסור דשומרת יום כנגד יום לגמרי:



הא משכבי אשה כתיב מלמד ששני משכבות יש באשה וכיון דשלא כדרכה כתיב בהדיא הוי מילתא באנפי נפשיה כמו חרישה וקצירה. וכי אמרו דשלא כדרכה שרי נמצא דעקרי איסור ביאה שלא כדרכה כדכתי' בקרא וה"ל עוקר כל הגוף:



דאמרי גמר ביאה שלא כדרכה אסורה העראה מותרת נמצא דלא עקרי איסור שלא כדרכה לגמרי. והא את מקורה הערה כתיב וכיון דכתיב העראה בהדיא בתרא הוי מילתא באנפי נפשיה כמו חרישה בשבת וכי שרי לה הא עוקר כל הגוף אלא ודאי כה"ג לא הוה עוקר כל הגוף כיון דמודו בשאר הלכות נדה:



דאמרי העראה גופיה כדרכה אסורה ושלא כדרכה מותרת דבהעראה גופיה איכא ביטול מקצת וקיים מקצת (הוי) [ואי] משום איסור שלא כדרכה דאיכא קרא באנפי נפשיה מוקמי לה בגמר ביאה:



בעי ר' זירא את"ל אין חרישה בשבת דכעוקר כל הגוף דמי ופטורין אמרו אין חרישה וקצירה בשבת בשביעית מהו:



הורו ב"ד וידע אחד מהם שטעו ואמר להם טועים אתם כו' ופרש"י נתן הוה ואיהו ז"ל דלא הוי הוראה מעליא ופטורים עד שיורו כולם כדאמרי' לעיל והקשה עליו הרמ"ה ז"ל והא האי טעמא לר' איתותב לעיל ואמאי מוקים סתם מתני' דלא כהלכה ופי' דכיון שאמר להם טועים אתם ואמר להם טעם אע"פ שאין נראה להם טעמו איבעי להו לעיוני טפי קודם שיורו היתר וקרובים למזיד נינהו ולא הוה הוראה ולא ידענא מאי תיקן בפירושו דאכתי לא הוה הוראה עד שיורו כולם דאיזה גבול נתן להם עד מתי יעיינו בדברי היחיד ועוד דלעיל משמע למאן דלית ליה דר' נתן הויא הוראה אע"ג דלא השוו כולהון דמסיק אי איתא לכולה סנהדרי הויא הוראה ואזלינן בתר רובא אע"ג דמעוטא פליגי עלייהו הלכך נראה פרש"י ז"ל ואע"ג דאותבי' לר' נתן מברייתא סתם מתניתין עיקר:



עמך משום שכינה. שיהיו מצוין אצלו שם להאציל מרוחו עליהם:



מתני' שוגגין ועשו מזידין פטורין ואפי' לר"מ דאמר ב"ד מייתי היינו כשעשה הקהל ע"פ הוראתם ואלו לא סמכו על הוראתם (ולא) [אלא] ידעו שטעו ב"ד ועשו מזידין:



גמ' הא שוגגין דומיא דמזידין כגון שהורו ב"ד שחלב מותר ונתחלף לצבור חלב בשומן ואכלוהו וההיא דומיא דמזידין דלא תלו בב"ד דא"נ לא הורו ב"ד הוו אכלי ליה חייבין להביא פר העלם כאילו ידעי שהיה חלב ואכלוהו בהוראת ב"ד ותפשוט בעיא דרמי בר חמא דכי היכי שלצבור מיקרי' הוראה להביא פר דאע"ג דאי לא הורו ב"ד נמי הוה אכלי ליה ה"ה ליחיד מיקרי תולה בב"ד ופטור:





מהרש"א - חידושי הלכות

בד"ה בעי רב יוסף כו' הכא לא מבעיא ליה לרב יוסף בדבר שאין הצדוקין כו' עכ"ל ר"ל דלפי אבעייתו הכא לא בעי רב יוסף דלחייב דוקא בדבר שאין הצדוקין מודין בו דהא חרישה בשבת ודאי הצדוקין מודים בו מיהו לענין דינא ודאי דבעינן נמי דבר שאין הצדוקין מודים בו דמסתמא לא פליג אברייתא דר' ישמעאל וכ"כ בתוס' דלא פליג אדשמואל דלעיל ודו"ק:


בד"ה ואמר להן טועים כו' דבעינן עד שיורו כולן כדאמרינן כו' עכ"ל לכאורה דר"י דאמר לעיל הכי דבעינן עד שיורו כולן הא אתותב גם רש"י בעצמו פי' לקמן דילפינן מאם כל עדת דאם איתא לכולהו כו' והיינו דדריש הכי לעיל למאי דאתותב ר"י וצ"ל דלאו דוקא פרש"י דבעינן עד שיורו כולן כן בפירוש אלא בשתיקה סגי ולא אתי אלא לאפוקי אם אמר בפי' טועים אתם כדקתני הכא ודו"ק:


בד"ה או שלא היה מופלא כו' לכך נתמנה אחר בסנהדרין עכ"ל כצ"ל:


בד"ה אמר רב חסדא כו' בת"כ עדת ישראל עדה המיוחדת כו' עכ"ל ק"ק דנקט הך דרשא דת"כ ושביק דרשא דתנן במתניתין לקמן אין חייבין אלא על הוריית ב"ד הגדול שנאמר עדת ישראל ישגו ולא עדת אותו שבט ויש ליישב ודו"ק:





רש"ש

גמרא ת"ש יש שבת בתורה אבל המוציא מרשות לרשות פטור. כצ"ל כדלעיל:



במשנה או שהיה אחד מהן גר כו' נתין. לכאורה נתין היינו גר וי"ל דאשמעינן דאף באמו מישראל דכה"ג בגר כשר (עי' סוטה מא ב' תד"ה אותו היום) ושמעיה ואבטליון יוכיחו עי' פ"א דאבות מ"י ובתוי"ט שם מ"מ נתין פסול ומיירי בעבר ונשא ישראלית והרמב"ם בפי"ג מהלכות שגגות השמיט נתין:



שם או זקן שלא ראוי לבנים. משמע דהמשנה עצמה מפרשת שיעור זקן דהוא שאינו ראוי שוב להוליד אבל הרמב"ם בפ"ב מהלכות סנהדרין הל"ג כ' זקן מופלג בשנים וע"ש בלח"מ וגירסתו נראה היתה שלא ראה בנים עי' בפירושו ובחבורו רפי"ג מהלכות שגגות וכ"ה הגי' במשניות ובהרע"ב ומפרש דאו קתני ועי' רש"י סד"ה או שלא היה מופלא אבל מלשון זה משמע דאף דעתה אין לו בנים אם ראה בנים בזמן עבר כשר ובסנהדרין (לו ב) הגי' ומי שאין לו בנים וכן העתיק הרמב"ם בחבורו שם וקשיין אהדדי:



במשנה (ב') שוגגין ועשו מזידין ה"א פטורין. לשון הרמב"ם בפי"ג מהלכות שגגות הל"ו וידעו הקהל שטעו כו' ק"ל הא ידיעתם לאו ידיעה היא כמש"כ בהלכה הקודמת דמצטרף לכל השוגגים על פיהם וצ"ל דמיירי שהיו בכלל רוב העושים איזה תלמידים שהגיעו להוראה ובלעדם לא הוי רובא ומה שהניח בתור"ע בצ"ע דהיאך החליט התנא לפוטרם אפי' מכשבה ושעירה הא מ"ל שחייבים כגון שידעו שדבר הזה אסור בלאו אבל לא ידעו הכרת ע"ש ולפמש"כ ל"ד במחכ"ת דממ"נ שאר העם פטורין דה"ל יחיד שעשה בהב"ד דפטור אפי' ידעו שטעו ואשר הגיעו להוראה בפשוט מ"ל שיהיו חייבים כגון שטעו במצוה לשמוע ד"ח וכדלעיל וציורו ג"כ לא מחוור דהא שגגת הכרת אשר בעבורה יתחייבו הוה ע"י הוראת ב"ד ויותר יש לחייב את הב"ד פר מלחייבם כשבה או שעירה ועי' במל"מ ברפי"ב שם דשקיל וטרי בכעין זה ולולי דברי הרמב"ם הנל"פ ועשו מזידין היינו שעשו אחר שכבר חזרו בהם הב"ד כמו שוגג ועשה מזיד דר"פ דלקמן:





גליון הש"ס - רבי עקיבא איגר

מתני' או שלא היה מופלא. עי' סנהדרין דף טז ע"ב תד"ה אחד:


רש"י ד"ה או זקן וכו'. וקשיא לי. עי' סנהדרין דף ל"ו ע"ב וברש"י שם:


שם מתני' שוגגים ועשו מזידים הרי אלו פטורין. גם הכא הו"מ למיתני דמביאים כשבה או שעירה שהם מזידים שידעו שהב"ד לא הורו כהוגן וידעו שהוא בלאו אבל לא ידעו מכרת דס"ל לר' יוחנן בשבת (דף ס"ט ע"א) דשגגת (קרבן) [בכרת] שמה שגגה וכן לר"ל משכחת דידע שאסור ושגג גם בלאו:





באר שבע

בעי רב יוסף אין חרישה בשבת. לאו דוקא חרישה אלא ה"ה כל אב מלאכה אלא לפי שהחרישה היא אב מלאכה ראשונה ממנין ל"ט אבות מלאכות המנויים בפרק כלל גדול נקט חרישה:



אין חרישה בשבת. מהו כאן אין שייך למיפרך במאי טעו כדפריך בסמוך משום דדבר פשוט הוא דטעו בזה שנעלם מהם מה שלמדו חז"ל איסור ל"ט אבות מלאכות מדנסמכה פרשת שבת לפרשת מלאכת המשכן ללמוד הימנה כל מלאכות שהיו במשכן הם קרויין מלאכות לענין שבת ומשום דלא מצינו בהדיא דחרישה קרויה מלאכה הלכך הורו אין חרישה בשבת:



ת"ש יש שבת בתורה כו'. בכל הנהו ת"ש דמייתי ידע המקשה דמצי לשנויי כדשנינן לעיל אבל מ"מ הקשה שרצה לידע אם יש לתרץ בענין אחר יותר מרווח וכה"ג ממש כתבו התוספות בפרק כירה גבי כופה עליה כלי וכן בפרק כל הכלים וכ"כ הרמב"ן בחידושיו בפרק לא יחפור ושיטה זו למדו מן הגמרא בפרק ד' דב"ק דפריך אי הכי לרבי אליעזר נמי הכי נמי סבר דילמא אית ליה טעמא אחרינא דעדיף מהאי ובזה נסתלקה התימה שתמהו התוספות בפרק כל התדיר גבי ת"ש מוספי שבת קודמין למוספי ר"ח שכתבו וז"ל בכל הני ת"ש צריך טעם מאי קס"ד מאחר דכבר שני אטו שבת כו' וכן בפרק הזהב גבי תנן הורה רבי טרפון בלוד שכתבו וז"ל תימה מה הוסיף להקשות מסיפא ממה שהקשה כבר ברישא עד כאן:



לקיים מקצת ולבטל מקצת ר"ש פוטר פרש"י ר"ש פוטר והוא הדין לרבנן ולא פירש למה נקט ורבי שמעון אבל בסוף פרק הנחנקין פי' דלרבותא נקט ר"ש כלו' ואפילו מחנק ר"ש פוטר וכ"ש סקילה דמחייבי ליה רבנן בעוקר את הכל ועוד פירש שם הטעם דפטור משום דכתיב אך הנביא אשר יזיד לדבר דבר דהיינו דבר שלם ולא חצי דבר וא"ת הא אשכחן במרובה ובפרק חזקת הבתים דאמרי רבנן דבר ואפילו חצי דבר ופליגי ארבי עקיבא דאמר דבר ולא חצי דבר. כבר תירצו זה התוספות דרבנן נמי מודו דדרשינן ולא חצי דבר והא דפליגי ארבי עקיבא היינו משום דחשבי ליה דבר שלם כדמוכח התם במרובה ובחזקת הבתים וצריך לחלק בדברים דיש מקומות דדריש כה"ג בפ' שור שנגח] ד' וה' כופר שלם אמר רחמנא ולא חצי כופר ובפ' יש בכור חומש ולא חצי חומש ובמרובה אמרינן להפך חמשה בקר אמר רחמנא ואפילו חמשה חצאי בקר ובפרק אותו ואת בנו פליגי ר"א ורבנן בשה ואפילו מקצת שה לענין כסוי בצבי ואפילו מקצת צבי ובפרק הבא על יבמתו בבתולה מקצת בתולים ובכתובות פרק אלמנה במקצת כסף ככל כסף ושלהי כסוי הדם דם ואפילו מקצת דם ובריש בכורות בכור ואפילו מקצת בכור:



ואמר להם טועין אתם פרש"י ואמר להם טועין אתם לא הוי הוראה מעליא ופטור דבעינן עד שיורו כולם כדאמר לעיל. לכאורה יש לתמוה טובא על פירושו חדא הלא אדרבה לעיל פריך המשנה מן זו על ר"י שאמר כן לעיל דבעינן עד שיורו כולן וקא מדייק הגמרא טעמא דאמר להן טועין אתם פטורים הא שתיק משתיק חייבין שמע מינה דלא בעינן שיורו כולן ואע"ג שדחה ותירץ כגון שהרכין בראשו מ"מ בתר דאיתותב רבי יונתן לא קיי"ל כההוא תירוצא אלא כמו שדייק המקשן הא שתק משתיק חייבין אע"ג דלא הרכין בראשו וכן פסק הרמב"ם בהדיא בפרק י"ג מהלכות שגגות במשנה שהבאתי לעיל אלא כהנים ולוים וישראלים המשיאים לכהונה ועוד קשה לי מה צריך למיתני נתין בשלמא גר וממזר צריכא דאי אשמועינן גר הוה אמינא דוקא גר פסול משום דלא בא מטפה כשרה אבל ממזר אימא לא ואי אשמועינן ממזר הוה אמינא דוקא ממזר פסול משום שאינו ראוי לבא בקהל אבל גר אימא לא צריכא אבל נתין דתרתי ריעותא אית ביה פשיטא דפסול והרמב"ם בפרק י"ג מהלכות שגגות לא הזכיר כלל נתין ואולי לא היה בספרו:



או זקן שלא ראוי לבנים כו'. פירש"י וקשיא לי מפני מה אינו ראוי להוראה והניח הדבר בקשיא ואני תמיה טובה היאך אשתמיטתיה מיניה מה שהוא בעצמו פירש בפרק אחד דיני ממונות שאביא בסמוך שהטעם הוא מפני שהדיין הדן דיני נפשות צריך להיות רחמני וזקן שלא ראוי לבנים אינו רחמני מאחר שלא הי' לו צער גדול בנים. ונ"ל שדקדק למינקט זקן ולא אמר בקצור או שלא ראוי לבנים כדי לאשמועינן מילתא אגב אורחא דאין מושיבין בסנהדרין אלא בעלי זקנה כדאמר רבי יוחנן בסוף פ"ק דסנהדרין ופרק ו' דמנחות והא דתניא בפרק אחד דיני ממונות אין מושיבין בסנהדרין זקן וסריס ומי שאין לו בנים כו' אלמא דאין מושיבין בסנהדרין זקן אע"פ שיש לו בנים נ"ל דהתם מיירי בזקן מופלג בשנים וכן משמע שם מדברי רש"י שפירש זקן ששכח כבר צער גדול בנים ואינו רחמני כו':



אחר זמן רב שגמרתי כל החבור הזה באתי לויניציא על מנת להדפיסו בא לידי שם בוויניציא ספר לחם משנה ומצאתי בהרבה מקומות שכוונתי ת"ל לדעתו בקושיות ודיוקים וזו אחת מהם ושמחתי מאד שכוונתי לדעת הגדולים והרב המחבר ספר הנ"ל הליץ בעד רש"י וז"ל ואולי דמשמעות זקן שאינו ראוי לבנים משמע דאף על פי שיש לו בנים כיון שאין ראוי עוד להוליד אינו ראוי להוראה לכך הוקשה לרש"י ז"ל דמה לנו שאין ראוי להוליד הא כיון שיש לו בנים סגי ואע"ג דהוא זקן ואין ממנין בסנהדרין זקן כדאמרינן בפרק אחד דיני ממונות היינו מופלג בזקנה מפני ששכח צער גידול בנים אבל זקן שאינו מופלג בזקנה כל כך לא ומתניתין דתלה הדבר כיון שאינו ראוי להוליד משמע דאף על פי שלא יהא מופלג בזקנה הרבה אינו ראוי להוראה מכיון שאינו ראוי להוליד לכך הוקשה לרש"י דאמאי אינו ראוי להוראה והניח רש"י הדבר בצ"ע זה נ"ל לתת טעם לרש"י ז"ל עכ"ל ודברי פי חכם חן:



לא היה מופלא של ב"ד שם נמי פטורים מפני כו'. נראה דהכי פירושו המקשה שואל מנלן מן הקרא ורב ששת משיב דלא אשכחן קרא למילף מיניה דין זה אלא מסברא ידעינן דין זה מפני שהיה להם ללמוד ולא למדו כלומר ולא הוי שוגג ממש אלא קרוב למזיד. אבל קשה לי הלא לא פגע ולא נגע כלל טעם זה מפני שהי' להם ללמוד כו' על לא היה מופלא של ב"ד שם. ולי היה נראה לפרש הטעם שהם פטורים ואם לא היה מופלא של ב"ד שם מפני שלא היה ראוי להם שיעשו ע"פ אותה ההוראה כיון שהיה חסר מהם המופלא וכתיב אם מעיני העדה מי שהוא עשוי עינים לעדה והוא המופלא דמה"ט קאמר בירושלמי בשם רבי אין מעכב אלא מופלא של ב"ד בלבד ולא הוי שוגג ממש אלא קרוב למזיד אבל לא אוכל להולמו על לשון מפני שהיה להם ללמוד כו' ואולי ט"ס הוא וצ"ע ואכתי איכא למידק אמאי לא פריך מנלן על ואמר להם טועין אתם וי"ל משום דפשוט הוא כיון דכתיב ואם כל עדת ישראל ישגו:



אמר קרא והתיצבו שם עמך עמך בדומין לך. קצת קשה מה עלה בדעתו להביא ראיה מפסוק זה דלא כמאן לא כרבנן בפ"ק דסנהדרין דילפי ליה מפסוק והקל מעליך ונשאו אתך אתך בדומין לך ולא כר' יהודה דיליף ליה מפסוק ונשאו אתך במשא העם אתך בדומין לך:



ואימא עמך לשכינה פרש"י ואימא עמך משום שכינה דלגופיה הוא דאתא כלומר שיהיו עומדין עמך ולא יכנסו לפני ולפנים במקום שכינה דסלקא דעתך אמינא הואיל דכתיב אספה לי דיכנסו במקום שכינה קמשמע לן עמך משום שכינה כלומר ברור צדיקים גמורים שאני רוצה להשרות שכינה עליהן עכ"ל. וקשה לי על פירושו דלאו רישיה סיפיה דמעיקרא פירש דלגופיה הוא דאתא כלו' שיהיו עומדין עמך כו' ולבסוף פי' ענין אחר לגמרי כלומר ברור צדיקים גמורים כו' ארכבי פירושו אתרי רכשי. מיהו אפשר ליישב דמה שפרש"י קמשמע לן עמך משום שכינה כלומר כי היכי דלא תימא מלת לי פירושו דיכנסו במקום שכינה קמ"ל עמך משום שכינה כלומר מלת לי פי' ברור צדיקים גמורים שיהיו לי בעבודתי ולא ימרו את פי. אך קצת קשה דהא רש"י פירש בפ"ק דסנהדרין בלשון ראשון כמו שפירש הכא ולא זכר כלל האי כלומר ברור צדיקים גמורים כו'. לכן נראה לי שיש טעות דלוג סופר בלשון רש"י ויש להגיה לשון אחר עמך משום שכינה כלומר ברור צדיקים גמורים כו'. שוב שמעתי איך שנמצא כתוב כן בהדיא בדפוס בומבירגי:



אמר קרא ונשאו אתך אתך בדומין לך. בפרק עשרה יוחסין ובפרק אחד דיני ממונות מייתי נמי הך דרשה פרש"י שם מוהקל מעליך ונשאו אתך יליף ליה ולא מונשאו אתך במשא העם משום דא"כ הדרא הקושיא לדוכתה ואימא אתך משום שכינה דההוא בע' זקנים שהלכו עמו לאהל מועד כתיב לאפוקי והקל מעליך ונשאו אתך בסנהדראות קטנות שנתמנו בעצת יתרו כתיב ובהנהו ליכא משום שכינה וקשה לי לדעת רבי יהודה דיליף ליה אתך בדומין לך מונשאו אתך במשא העם ואימא אתך משום שכינה אבל בסנהדרין דעלמא לא בעינן שיהו כולם ראויים להוראה א"כ מנלן לומר אף עדה האמורה כאן עד שיהו כולם ראויין להוראה ובפרט שרבי יהודא עצמו פירש כן הפסוק והתיצבו שם עמך משום שכינה בפ"ק דסנהדרין א"כ דילמא גם פסוק זה משום שכינה וצ"ע:



הורו ב"ד שוגגין ועשו כל הקהל כו'. לאו דוקא כל הקהל אלא ה"ה רוב הקהל אלא משום דרובא ככולא דמי נקט כל:



שוגגין ועשו מזידין הרי אלו פטורים הא שוגג דומיא דמזיד כו'. אין להקשות למה לא דייק לאידך גיסא מזידין ועשו שוגגין מביאין כשבה ושעירה הא מזיד דומיא דשוגג מביאין פר והם פטורין מלהביא כשבה ושעירה והיכי דמי שהורו ב"ד שחלב מותר ונתחלף לו בשומן כו'. וא"כ קשה מדיוקא דמציעתא אדיוקא דסיפא די"ל דכיון דהורו ב"ד מזידין הרי הם פטורים בכל האופנים:





שערי תורת בבל

(ד ב תוספות) ד"ה ש"מ אין שבת בשביעית וכו' משמע דאין צדוקין מודין בהאי דרשא.—אינו מובן דודאי שצדוקים דורשים דרשה זו דאין שבת בשביעית, דאל"כ הרי הורו בדבר שהצדוקים מודים בו ופטורים.





רשימת שיעורים - הגרי"ד סולובייצ'יק

גמ'. בעי רב יוסף אין חרישה בשבת, מהו מי אמרינן כיון דקא מודו בכולהו מלתא, כביטול מקצת וקיום מקצת דמי, או דלמא כיון דקא עקריין ליה לחרישה כל עיקר, כעקירת גוף דמי.
והנה בפשטות מספק"ל לר' יוסף אי עקירת מלאכה אחת הוי כעקירת כל הגוף או לא. והנה הרמב"ם (פי"ד מהל' שגגות ה"ב) פסק דעקירת מלאכה אחת הוי ביטול מקצת וקיום מקצת וז"ל או שעקרו אב מאבות מלאכות והורו שאינה מלאכה, הרי אלו חייבין עכ"ל, וצ"ע דבפשטות מסקינן בתיקו, וא"כ היאך פסק דהוי ביטול במקצת וקיום במקצת וחייבין פר העלם דבר דהו"ל לפסוק לקולא דלא יביאו קרבן דיתכן דהוי חולין בעזרה, כיון דהוי איבעיא דלא איפשטא דמסקינן בתיקו.
והנה יש לעיין האם כל ל"ט מלאכות בשבת אסורים מלאו אחד דלא תעשה כל מלאכה ומהווים חלות שם איסור מלאכה אחד אלא שחלוקים הם מצד מעשה העבירה, וכמו שמצינו בנוגע לאיסור אכילת נבילה (ספה"מ מצות ל"ת ק"פ ועיין ברמב"ם פ"ד מהל' מאכלות אסורות ה"א – ה"ב) דנבלת שה נבלת צבי ונבלת איל וכדומה דכולם נכללו בלאו אחד דנבילה, אלא דיש כמה אופנים שונים במציאות היאך לעבור על הלאו, וה"נ לגבי מלאכה בשבת. או"ד דכל מלאכה ומלאכה הוי חלות שם איסור מלאכה בפנ"ע, והל"ט מלאכות הם ל"ט איסורים שונים בפנ"ע. ונפ"מ לענין התראה, האם צריך להתרות על המלאכה המסוימת או לא. ועיין בתוס' (סנה' סג. ד"ה על) דהקשו למה העושה מלאכה ביו"ט לוקה ואינו נחשב ללאו שבכללות. והנה איסור נבילה אינו נחשב כלאו שבכללות אע"פ דיש הרבה אופנים האיך לעבור על האיסור, משום דהוי איסור אחד של אכילת נבילה עם אופנים שונים דנבילה במציאות. ומוכח מקושיית התוס' דס"ל דכל מלאכה ומלאכה הוי איסור בפנ"ע ולכן הקשו דהו"ל לאו שבכללות, דגדר לאו שבכללות היינו שיש כמה איסורים שונים הנכללים בלאו אחד כמו שמצינו בלאו דלא תאכלו על הדם דנכללו בו איסור אכילה מן הבהמה קודם שתצא נפשה, איסור לאכול בשר קדשים לפני זריקת הדם, איסור להברות על הרוגי ב"ד, ואיסור לסנהדרין שהרגו את הנפש לטעום כלום כל אותו היום (עיין הגמ' סנהדרין דף סג.). ולפי"ד התוס' י"ל דצריך התראה נפרדת על כל מלאכה29, ולפי"ז י"ל דעקירת מלאכה אחת הוי כעקירת כל הגוף, מאחר דהוי חלות שם איסור מלאכה בפנ"ע.
ולפי תוס' יש לבאר איבעית רב יוסף דמספק"ל האם עקירת כל הגוף תלוי בלאו, ומכיון דמלאכת חרישה נכללת בלאו א' עם שאר מלאכות שבת משו"ה עקירתה הויא עקירת מקצת הגוף. או"ד דהגדר דעקירת כל הגוף תלוי בחלות שם איסור ומעשה המלאכה, ומכיון דכל מלאכה מהווה שם איסור בפנ"ע אזי עקירת מלאכת חרישה הויא עקירת כל הגוף.
אמנם להרמב"ם (פ"א מהל' שבת ה"ב, ופ"ז מהל' שבת ה"ז) א"צ להתרות על מלאכה מסוימת בשבת אלא על איסור חילול שבת ואיסור מלאכה באופן כללי, ולדידיה כל המלאכות נכללים באיסור אחד – לא תעשה כל מלאכה30. ויתכן דנידון הגמ' האם עקירת מלאכה הוי כעקירת כל הגוף תלוי בשאלה זו אי יש לכל מלאכה ומלאכה חלות שם איסור בפנ"ע או דכולם נכללים באיסור בחלות שם איסור מלאכה אחת. (דזוהי מחלוקת בין תוס' והרמב"ם), דלהרמב"ם דס"ל דכל המלאכות נכללות בחלות שם איסור מלאכה אחת כדמוכח מהא דסובר שא"צ התראה מסוימת על כל מלאכה במסוים, י"ל דיש רק ל"ט אופנים בהיכי תימצי היאך לעבור על האיסור של לא תעשה כל מלאכה, ולשיטתו י"ל דבעוקר מלאכה אחת, דהיינו שעוקר רק א' מהאופנים בהיכי תימצי היאך לעבור על האיסור של לא תעשה כל מלאכה בשבת לא הוי כעקירת כל הגוף, ולכן הרמב"ם פסק דהוי ביטול מקצת וקיום מקצת.31
גמ'. ת"ש יש נדה בתורה אבל הבא על שומרת יום כנגד יום פטור, ואמאי הא עקריין לשומרת יום כנגד יום כל עיקר, אמר לך רב יוסף שומרת יום דקאמרין כדשנין.
והנה שומרת יום כנגד יום הויא זבה קטנה, ויש חילוק לגבי דיני ספירה וקרבן בין זבה קטנה לבין זבה גדולה, ואילו לגבי איסור ביאה זבה קטנה אסורה לבעלה כזבה גדולה ונדה, דכולן נאסרו בלאו אחד (כדפסק הרמב"ם פ"ד איסורי ביאה ה"ב). אמנם נראה מהגמ' דנדה וזבה גדולה וזבה קטנה הם ב' שמות נפרדים לענין פר העלם דבר ואע"פ שבנוגע לאיסור ביאה זבה ונדה הן נכללים בלאו אחד, מכל מקום הן ב' שמות נפרדים משום שהן ב' חלות שם וחפצא שונים בהלכות טומאה, ולכן הגמ' מדמה שומרת יום לחרישה דאע"פ דכל מלאכות שבת נאסרו בלאו ואיסור אחד של "לא תעשה כל מלאכה" לשיטת הרמב"ם, (עיין ברמב"ם במנין המצות הקצר ריש הל' שבת אות ב', ובפ"א מהל' שבת ה"ב, ובפ"ז מהל' שבת ה"ז, ובמנ"ח מצוה ל"ב ס"ק א'), מ"מ כל מלאכה הוי מעשה איסור בפני עצמו, ומשו"ה כל מלאכה ומלאכה מהווה חלות שם בפנ"ע, וכמו"כ י"ל בנוגע לאיסור זבה גדולה וזבה קטנה דאע"פ שנאסרו באיסור לאו אחד לגבי איסור ביאה מ"מ הן ב' שמות נפרדים לגבי חיוב פר העלם דבר.
והביאור בזה הוא דהשאלה אי הוראת ב"ד הוי עקירת כל הגוף או ביטול מקצת וקיום במקצת, אין זה תלוי בכמה לאווין יש, אלא דתלוי בחלות שם האיסור ומהו החפצא של העבירה, וחרישה הוי מעשה עבירה מיוחדת בפנ"ע, דיש בל"ט מלאכות בשבת ל"ט מעשה עבירות נפרדים אפילו אם כולן נכללין בלאו אחד דלא תעשה כל מלאכה, ומכיון דמצד מעשה העבירה הן חלוקים זה מזה, עקירת כל מלאכה ומלאכה מהווה עקירת כל הגוף וה"ה דשומרת יום כנגד יום וזבה גדולה הם ב' שמות נפרדים דחלין בגברא משום דבהלכות טומאה יש ב' שמות - חלות שם זבה קטנה וחלות שם זבה גדולה, ולפיכך הו"ל כעקירת כל הגוף.
ועוד יש להוסיף דהנה נדה היא גם טמאה וגם אסורה לבעלה, ולתוס' (ב"ק דף יא. ד"ה דאין) האיסור של נדה לבעלה אינו קשור לטומאה שעליה32, והכוזרי (מאמר ג' אות מ"ט) ג"כ נקט דאיסור נדה לבעלה אינו מחמת טומאת נדה33, דהרי יש ב' פרשיות שונות בתורה – דטומאת נדה מובא בפ' תזריע, ואילו איסור ביאה לבעלה מובא בפ' אחרי מות קדושים, ולשיטת הראב"ד (עיין ברא"ש פ"ד נדה סימן א' ובתורת הבית להרשב"א בית שביעי שער חמישי) זבה הפולטת שכבת זרע טובלת ומותרת לבעלה ואסורה מה"ת בקדשים מחמת טומאה. ומבואר משיטתו דחלוק דין טומאה מדין איסור ביאה לבעל. וי"ל דמצד איסור ביאה לבעלה נדה וזבה קטנה הריהן איסור לאו אחד, אבל מצד הלכות טומאה נדה וזבה קטנה הויין ב' שמות, דדינהם חלוקים לגבי טומאה. ומשו"ה הו"ל כעקירת כל הגוף מאחר דהויין שמות נפרדים בהל' טומאה.
ולפי"ז י"ל דהביאור בגמ' הוא דאי עקירת מלאכת חרישה נחשבת כעקירת כל הגוף אע"פ דיש בל"ט מלאכות בשבת רק איסור אחד של "לא תעשה כל מלאכה" מ"מ מכיון דמעשה המלאכה דחרישה חלוק משאר הל"ט מלאכות לכן חרישה מהוה חלות שם מלאכה בפנ"ע ועקירת מלאכת חרישה הו"ל עקירת כל הגוף, א"כ י"ל דאף שינוי השם בהל' טומאה נמי יהיה נחשב כעקירת כל הגוף, ואע"פ דבנוגע לאיסור לבעלה נדה וזבה שומרת יום הויין איסור אחד.
והנה עיין בירושלמי דעקירת מלאכה אחת הו"ל כעקירת כל הגוף, דעיין בירושלמי (פרק א הלכה ג) וז"ל ולא נמצאת עוקר כל שם הוצאה א"ר שמואל בר רב יצחק בשאמרו גרוגרת מותרת ושתי גרוגרות אסורות ואתייא כמאן דמר הכנסה והוצאה אחת היא ברם כמאן דמר הכנסה והוצאה שתים הן. ולא נמצאת עוקר כל שם הכנסה וכו' עכ"ל.
ויש לדקדק דמבואר בירושלמי דעקירת איסור הוצאה בשבת לגמרי הויא כעקירת כל הגוף. ואילו אם אמרו ב"ד שהוצאה אסורה והכנסה מותרת אזי זה תלוי דאי הוצאה והכנסה הן שתיים הוי עקירת כל הגוף ואי הוצאה והכנסה הויין מלאכה אחת אזי זה נחשב ביטול במקצת וקיום מקצת, ולפי הירושלמי עקירת אב מלאכה אחת הוי כעקירת כל הגוף דתלוי בחלות שם מלאכה. ונראה לבאר דאי הוצאה והכנסה הן אחת – א"כ גדר האיסור היינו חילוף רשויות והעברת חפץ מרשות לרשות והוי חלות שם איסור מלאכה אחת, ולכן עקירת א' מהם (או הוצאה או הכנסה) הוי ביטול במקצת וקיום מקצת, ואי הוצאה והכנסה הן שתיים אזי הוצאה והכנסה הם ב' איסורי מלאכה שונים דחלוקים ביסוד גדרם - דיש איסור בפנ"ע של הוצאה דהיינו להוציא מרה"י לרשות הרבים - ואיסור בפנ"ע של הכנסה להכניס חפץ מרה"ר לרה"י, ולכן עקירת אחת מהן הו"ל עקירת כל הגוף, משא"כ אם מלאכה אחת הן דאזי כשביטלו א' מהן הוי קיום במקצת וביטול במקצת. ולפי"ז משמע דאליבא דהירושלמי עקירת חרישה בשבת הויא עקירת כל הגוף מאחר דחרישה מהוה חלות שם מלאכה בפנ"ע.
והנה תוס' נקטו דאם אמרו ב"ד שבתו מאנסותו מותרת אזי הוי עקירת כל הגוף, דתוס' הקשו למה בעי הלכה שדבר המפורש בתורה לא הוי הוראה תיפוק ליה משום דהוי עקירת כל הגוף, ותי' דנ"מ לאם חמיו וחמותו ובתו מאנסותו, דבתו מאנוסתו לא מוזכר בתורה אבל היא איסור בפנ"ע והוי עקירת כל הגוף. והק' הקרן אורה דאיתא בגמ' סנה' (דף פז:) דזקן ממרא שעקר את דין בתו מאנוסתו והורה לעשות חייב משום זקן ממרא, והרי הדין דב"ד שהורו חייבים רק בביטול מקצת וקיום במקצת ילפינן מזקן ממרא, וא"כ צ"ע למה זקן ממרא חייב אם עקירת בתו מאנוסתו נחשבת כעקירת כל הגוף. ועוד הק' הקרן אורה דמ"ש מאומר שומרת יום אסורה רק ביום ראייתה ולא בלילה דהוי ליה ביטול מקצת וקיום במקצת, והרי המתיר בתו מאנוסתו נמי מודה דבתו מאשתו אסורה וא"כ להוי כביטול מקצת וקיום במקצת, וצ"ע מ"ש דהיתר של בתו מאנוסתו הוי כעקירת כל הגוף והרי לא התירו את איסור בתו מאשתו, וא"כ להוי כביטול מקצת ועקירת מקצת.
והנה מסברא היינו אומרים דאם הגדר של עקירת כל הגוף תלוי במעשה העבירה אזי י"ל דכשהתירו בתו מאנוסתו בלבד הרי זה נחשב כביטול במקצת וקיום במקצת, דלגבי איסור ביאה דבתו – בתו מאנוסתו ובתו מאשתו נכללים תרווייהו באיסור ביאה דבתו, והרי בת אחת התירו (בתו מאנוסתו) ובת שנייה אסורה (בתו מאשתו), ולכאורה הו"ל ביטול במקצת וקיום במקצת בנוגע למעשה העבירה. אולם אי נימא דהגדר של עקירה במקצת או עקירת כל הגוף תלוי ביסוד ההוראה ובהל' לימוד תורה בנוגע למשא מתן והבירור של ההלכה וההוראה, ובעצם הגדר של האיסורים, אזי י"ל דהתרת בתו מאנוסתו הוי עקירת כל הגוף, דמצד המשא ומתן ולימוד תורה וגדר חלות האיסור אזי האיסור דבתו מאנוסתו ובתו מאשתו הויין ב' שמות של איסור נפרדים – דיש חלות שם איסור של בתו מאנוסתו – דיסוד האיסור הוא רק משום בתו מדין שאר בשר, ואילו בבתו מאשתו אסורה היא גם משום האיסור דאשה ובתה – שהיא בת אשתו, דהרי ישנן ב' דיני עריות מה"ת עריות דשאר בשר ועריות מחמת קידושין, ואם הב"ד התירו בתו מאנוסתו הם אמרו שערות הבת חלה רק מחמת קידושין ולא מחמת שאר בשר בלבד, ומשו"ה עקירת שם אחד של איסור בתו מאנוסתו נחשבת כעקירת כל הגוף, דבתו מאנוסתו הוי שם ערוה בפנ"ע שהאיסור חל מצד שהיא בתו שהיא שאר בשרו, משא"כ בתו מאשתו הוי שם ערוה בפנ"ע מצד שהיא בת אשתו והקורבה היא מחמת הקידושין שנתפסו באם, דאיסור הבת חל מפאת קידושי האם ולא משום שאר בשר בלבד והוי חלות שם הוראה אחרת בהגדרת איסור הבת. וי"ל דהנידון האם זה נחשב עקירת כל הגוף תלוי אם זה נמדד במעשה העבירה דאזי היתר בתו מאנסותו הוי קיום מקצת וביטול מקצת, או דתלוי בחלות שם וגדר האיסור דאז נחשב כעקירת כל הגוף. ונראה דבזקן ממרא החיוב תלוי במעשה עבירה דאם ההוראה היא לעשות עבירה דהוי ביטול מקצת הריהו חייב, ואם ההוראה היתה שבתו מאשתו אסורה ובתו מאנסותו מותרת מכיון דמצד מעשה העבירה הוי רק ביטול במקצת הריהו חייב. ואילו הוראת ב"ד הגדול וחיוב פר העלם דבר תלוי אף בידיעה – דבעינן ידיעת הטעות וגם ידיעת החטא. דלהרמב"ם כשמזכירים להם לב"ד שטעו ולא הכירו מדעתם שטעו אינן חייבים פר העלם דבר דאין זה נחשב "ידיעת הטעות", ובהוראת ב"ד מצד הוראה לעשות את העבירה בתו מאנוסתו הוי ביטול מקצת וקיום מקצת, אבל מצד ההוראה ולימוד התורה ועצם גדר האיסור עקירת בתו מאנוסתו הוי עקירת כל הגוף, דב"ד טעו וחשבו דאין חלות האיסור של בתו חל אלא מחמת קידושין ולא משום איסור עריות דשאר בשר. ואילו בזקן ממרא החיוב תלוי רק בהוראה לעשות למעשה - ומכיון שהורה הזקן ממרא שבתו מאנוסתו מותרת ואילו בתו מאשתו אסורה הרי זה קיום במקצת וביטול במקצת וחייב, ואילו בחיוב פר העלם דבר של ציבור הוראת ב"ד שבמשא ומתן מחייבת, ובהוראה שבמשא במתן ולימוד התורה ויסוד הגדר של האיסור הו"ל עקירת כל הגוף.
ויש להביא ראייה לזה דבהוראת ב"ד וחיוב פר העלם דבר ההוראה שבמשא ומתן מחייבת, דעיין במשנה (דף ד:) "הורו ב"ד, וידע אחד מהן שטעו ואמר להן, טועין אתם, או שלא היה מופלא של ב"ד שם, או שהיה אחד מהן גר או ממזר או נתין, וכו' ה"ז פטור, שנאמ' כאן עדה ונאמר להלן עדה, מה עדה האמורה להלן כולן ראוין להוראה, אף עדה האמורה כאן עד שיהיו כולן ראוין להוראה". ומבואר דאי הורו סנהדרין בשגגה בדבר שזדונו כרת ושגגתו חטאת ועשו הקהל על פיהם אך אחד מהסנהדרין היה גר הם פטורין מקרבן פר העלם דבר, דבעינן שיהיו כולן ראוין להוראה. ועיין בירושלמי (הוריות פ"א ה"ד) וז"ל מתניתא כרבי, דרבי אמר אין לך מעכב אלא מופלא של בית דין בלבד כתיב (במדבר טו:כ) והיה אם מעיני העדה מי שהוא עשוי עינים לעדה. כתיב (שם יא:טז) והתיצבו שם עמך מה את לא גר ולא נתין ולא ממזר אף הן לא גרים ולא נתינים ולא ממזרים ולא עבדים. ניחא גר. ממזר בית דין ממנין ממזרין, רב הונא אמר בשעברו ומינו, רבי חנניה רבי מנא חד אמר בתוך שבעים, וחרנה אמר חוץ לשבעים. מאן דמר חוץ לשבעים ניחא, ומאן דמר בתוך שבעים הא חוץ לשבעים לא, מכיון שאינו ראוי להורייה נעשה כאבן עכ"ל. והנה הירושלמי מקשה וכי ממנין גר וממזר בסנהדרין, כלומר דהיאך יש היכי תימצי דהורו ב"ד הגדול והורה עמהם גר והרי אין ממנין גר לסנהדרין. ותירצו דמיירי בעברו ומינו, חד אמר חוץ לשבעים וחד אמר בתוך שבעים. וצ"ב לפי המ"ד דמינוהו חוץ לשבעים א"כ למה ב"ד פטורין מפר העלם דבר, והרי לכאורה יש כאן ב"ד הראויין להוראה בלי הגר. וי"ל דאף למ"ד שמינוהו חוץ לשבעים היינו שלא מינו את הגר להיות דיין בסנהדרין להורות לעשות בגמר הדין, ובנוגע למנין של גמר הדין הרי הוא מחוץ לשבעים, אולם מינו את הגר להשתתף במשא ומתן, ומ"מ ב"ד פטורים על שגגת הוראה אע"פ שהגר לא הצטרף להוראה לעשות למעשה. ומוכח דהמשא ומתן הוי חלק מהמחייב בחיוב דשגגת הוראה וחיוב פר העלם דבר, ביחד עם ההוראה לעשות בגמר הדין, והחיוב תלוי גם במשא ומתן וגם בהוראה לעשות. ומאחר שהשתתף הגר במשא ומתן אין המשא ומתן מחייב פר העלם דבר.34 ולפי"ז נראה לומר דמצד המשא ומתן ולימוד התורה היתר בתו מאנוסתו נחשבת כעקירת כל הגוף. וכ"ז בנוגע להוראת ב"ד הגדול וחיוב פר העלם דבר. מאידך זקן ממרא אינו חייב משום שגגת הוראה אלא משום שהורה הוראה לעשות כנגד הפסק של ב"ד הגדול, והוא תלוי בעצם שם האיסור ומעשה העבירה ובתו מאנוסתו הוי שם איסור א' עם בתו מאשתו, ואילו חיוב פר העלם דבר הוא משום הוראת ב"ד הגדול בשגגה, ואי הורו לעקור את כל הגוף פטורים. ובנוגע להוראת היתר בתו מאנוסתו מצד המשא ומתן ולימוד התורה הו"ל עקירת כל הגוף.
והנה יש שני דינים בסנהדרין הגדול: א) סנהדרין הגדול הוי ב"ד הדן דיני נפשות, שדנין כה"ג ונביא שקר ועיר הנדחת וכו' וכדמבואר במשנה בסנה' (דף ב.) דיש דינים המסורים לב"ד הגדול, ב) סנהדרין הגדול הם עמודי ההוראה ותושבע"פ, דכשיש ספק בדיני התורה באים לב"ד הגדול כדי שיורו ויבררו מהו דין התורה, ולימוד התורה ופירוש התורה נמסרה לב"ד הגדול, כמש"כ הרמב"ם (פ"א הלכות ממרים ה"א) וז"ל בית דין הגדול שבירושלים הם עיקר תורה שבעל פה, והם עמודי ההוראה ומהם חק ומשפט יוצא לכל ישראל עכ"ל. והגר"מ זצ"ל אמר דגר פסול לדון משום דאינו נתמנה לשררה דכתיב "לא תשים עליך איש נכרי", אבל גר יכול להיות גדול הדור, וראוי להצטרף לסנהדרין הגדול להשתתף בחלק של הוראה של המשא מתן לברר מהו הלכות התורה, וכדחזינן משמעיה ואבטליון דכתב הרמב"ם שגרי צדק היו ואעפ"כ הן היו חלק מסנהדרין (עיין הקדמת הרמב"ם למשנה תורה). וצ"ע דהרי אין ממנין גר לסנהדרין, וצ"ל דגר רק פסול לדון ואינו נתמנה לדיין הדן, אבל גר אינו נפסל לענין הוראה בדיני התורה, דסנהדרין הם עיקר עמודי הוראה ותושבע"פ וגר לא נפסל לזה דזה תלוי בגדלות בתורה. וי"ל דזה כוונת הירושלמי "ניחא גר", כלומר דאפשר למנות גר לסנהדרין הגדול לענין משא ומתן והוראת לימוד התורה, אבל לא להיות דיין לגמור את הדין ולהורות לעשות. אמנם כדי להתחייב בשגגת הוראה צריך שכל הדיינים בסנהדרין יהיו ראויין להורות, דלגבי שגגת הוראה ילפינן מגז"ש עדה עדה דבעינן דיין שבסנהדרין הראוי לדון, וגר פסול לדון. ולכן אף אם הגר רק השתתף במשא ומתן הב"ד פטורין מהפר דבעינן שיהיו כל הדיינים צריכים להיות כשרים לדון גמר דין ולהורות לעשות ולגבי זה גר פסול.
ועוד הקשה הירושלמי דאין ממנין ממזר, וצ"ל דהקושיא היא דממזר אינו יכול להימנות לסנה' בכלל, ואינו נמנה לסנהדרין אף להשתתף במשא ומתן משום דהוי פסולי קהל. והירושלמי מתרץ שעברו ומנו חד אמר מחוץ לשבעים, דס"ל דממזר אינו מצטרף ומתמנה לסנהדרין בכלל אף לא לענין משא ומתן ובירור ההלכה, אלא דהדיינים שבסנהדרין יכולים להתייעץ אתו בלבד. ויש מ"ד שממזר מצטרף בתוך ע', ולשיטתו אין חילוק בין ממזר לגר, דשניהם מתמנים לסנהדרין בנוגע למשא ומתן והוראת דיני התורה בתורת בירור הלכות התורה, ופטור משגגת הוראה משום דאינו ראוי להיות דיין הדן ופוסק למעשה דין על הנידונים.
משנה. הורו ב"ד, וידע אחד מהן שטעו ואמר להן, טועין אתם, או שלא היה מופלא של ב"ד שם, או שהיה אחד מהן גר או ממזר או נתין, או זקן שלא ראוי לבנים ה"ז פטור, שנאמ' כאן עדה ונאמר להלן עדה, מה עדה האמורה להלן כולן ראוין להוראה, אף עדה האמורה כאן עד שיהיו כולן ראוין להוראה.
ומבואר דלהתחייב בחיוב פר העלם דבר של ציבור צריך שיהא שם מופלא של ב"ד. אמנם לא מצינו דבעינן שיהא שם מופלא שבב"ד לחיוב זקן ממרא או שאר הוראות של ב"ד הגדול. וצ"ע מ"ש חיוב פר העלם דבר דבעינן שיהא שם מופלא שבבית דין משאר הוראות הב"ד וחיוב זק"מ. וי"ל דהתם ההוראה היתה הוראה כפי הדין ומשו"ה לא בעינן שיהא שם מופלא שבב"ד כדי שתחול חלות שם הוראה, משא"כ בחיוב פר העלם דבר דההוראה היתה הוראה בטעות בעינן שיהא שם מופלא שבב"ד בכדי שתחול חלות שם הוראה. דאם לא היה שם מופלא שבבית דין יתכן לומר דאילו היה שם היו שואלין אותו ולא היו טועין. ורק אם היה שם המופלא שבב"ד אזי חלה חלות שם הוראה על השגגת הוראה בדומה לדין דבעינן שפשטה הוראתם בכל הציבור, דע"י שההוראה התפשטה בציבור נקבעה חלות שם הוראה אע"פ שטעו בהוראתם.
משנה. הורו ב"ד ועשו כל הקהל או רובן על פיהן מביאין פר, ובעבודת כוכבים מביאין פר ושעיר דברי ר"מ, ר' יהודה אומר י"ב שבטים מביאין י"ב פרים, ובעבודת כוכבים מביאין י"ב פרים ושנים עשר שעירים.
לפום ריהטא נראה דלר"מ יסוד החיוב של קרבן פר העלם דבר הוא מפאת הצירוף של השגגת הוראה והחטא - דהחטא של הקהל מצטרף לב"ד, וחיוב הפר חל על הב"ד מפני שהם גרמו את החטא, ולכן ס"ל לר"מ שב"ד מביאים את הפר. ואילו לר' יהודה הציבור מחויב להביא הקרבן, משום דהחיוב קרבן חל על החוטאים35, ועוד סובר ר' יהודה דכל שבט ושבט מביא קרבן בפנ"ע.
משנה. ר' יהודה אומר ז' שבטים שחטאו מביאין ז' פרים ושאר שבטים שלא חטאו מביאין על ידיהן פר, שאף אלו שלא חטאו מביאין ע"י חוטאין ר"ש אומר ח' פרים.
ופרש"י (בד"ה רבי יהודה אומר ז' שבטים שחטאו מביאין ז' פרים ושאר שבטים שלא חטאו מביאין פר פר על ידיהם) וז"ל כלומר פר לכל שבט ושבט ואמר בגמרא דז' דקאמר ר' יהודה לאו דוקא דהוא הדין לשבט אחד שחטא על [פי] הוראת בית דין הגדול שהשאר שבטים שלא חטאו מביאין על ידיהן פר פר ואיידי דקאמר ר"מ ז' דאיהו בעי רובא ממש קא"ר יהודה נמי עכ"ל. ומבואר דר' יהודה סובר דחל דין גרירה כלומר דשבט א' שחטא גורר ומחייב את שאר כל השבטים להביא פר.
ועיין בגמ' מסכת פסחים (דף עט: – דף פ.) "גופא הרי שהיו ישראל מחצה טהורין ומחצה טמאין הללו עושין לעצמן והללו עושין לעצמן. היו טמאין עודפין על הטהורין אפילו אחד יעשו בטומאה, לפי שאין קרבן ציבור חלוק. רבי אלעזר בן מתיא אומר אין היחיד מכריע את הציבור לטומאה, שנאמר לא תוכל לזבח את הפסח באחד שעריך. רבי שמעון אומר אפילו שבט אחד טמא ושאר כל השבטים טהורים הללו עושין לעצמן והללו עושין לעצמן. מאי טעמא דרבי שמעון קסבר שבט אחד איקרי קהל. רבי יהודה אומר אפילו שבט אחד טמא ושאר כל השבטים טהורין יעשו בטומאה, שאין קרבן ציבור חלוק. רבי יהודה סבר שבט אחד איקרי קהל, והוו להו פלגא ופלגא ואין קרבן ציבור חלוק, ועבדי כולהו בטומאה". ויש לעיין האם שיטת ר' יהודה בפר העלם דבר, דשבט א' שחטא מחייב את שאר השבטים בפר היא לשיטתו בפסחים דכששבט א' טמא יעשו כולם בטומאה.
ועיין בירושלמי (הוריות פ"א ה"ו) וז"ל שבט אחד גורר כל השבטים וכו' ר' יהודה אומר שבט אחד גורר כל השבטים ור' שמעון אומר אין שבט א' גורר כל השבטים וכו' א"ר חייא בר בא כשם שהן חלוקין כאן כך הם חלוקין בטומאה עכ"ל. ומבואר מדברי הירושלמי דר' יהודה השווה דין קרבן פסח בטומאה לדין פר העלם דבר, דלר"י אם שבט א' טמא הדין הוא כאילו רוב הציבור טמאים וכל הציבור מביאים קרבן פסח בטומאה, וחכמים ס"ל דבעינן רוב ציבור, ואילו לר"ש בשבט אחד טמא חל דין ציבור להקריב בטומאה מדין יחיד נדחה ואין ציבור נדחה, אבל אין דין גרירה לגרור את כל שאר השבטים שיקריבו את הפסח בטומאה אלא הללו עושין בפנ"ע והללו עושין בפנ"ע. משא"כ ר' יהודה סובר דאם שבט א' טמא אזי כל ישראל עושין הפסח בטומאה מדין גרירה. וכן נחלקו כאן בפר העלם דבר - דר"ש סובר דשבט א' שחטא אותו שבט מביאים פר העלם דבר ולא שאר השבטים שלא חטאו דליכא דין גרירה, ואילו ר' יהודה סובר דחל דין גרירה דכל השבטים חייבים בפר העלם דבר – ולשון הירושלמי הוא - "כשם שהן חלוקין כאן (בהוראה) כך הן חלוקין בטומאה".36
ויל"ע ביסוד המחלוקת בין ר' יהודה ור"ש. ונראה אליבא דהירושלמי דר"ש סובר דיש אפשרות עפ"י דין שיהיו שני ציבורים בישראל – כגון ציבור טמא וציבור טהור, ואילו לר' יהודה יש רק חלות שם ציבור אחד. ולר"ש דוקא כשיש רוב הציבור אז חל חלות שם ציבור אחד והמיעוט ג"כ מביא פסח בטומאה, משום דחל דין רובו ככולו והמיעוט טהורים בטל לציבור הטמאים דהוי רוב, והויין ביחד חלות שם ציבור אחד דכלל ישראל, ומשו"ה כולם מביאים קרבן פסח בטומאה. אך במחצה על מחצה יש ב' ציבורים – ציבור טמא וציבור טהור, ודיניהם שונים דאין ציבור א' גורר את הציבור השני, ולכן הללו עושין לעצמן והללו עושין לעצמן. ואילו לר' יהודה ליכא אלא חלות דין ציבור אחד. ושבט אחד לבדו קובע חלות שם כלל ישראל ושאר השבטים מצטרפים אליו להיות חלק מאותו חלות שם ציבור של כלל ישראל. ולכן לר' יהודה כשחל שם ציבור דכלל ישראל כולם שווים בין לענין קרבן פסח ובין לענין חיוב פר העלם דבר. ברם כ"ז אליבא דהירושלמי דפליגי ר"י ור"ש בין לענין פסח הבא בטומאה ובין לענין פר העלם דבר וס"ל דנחלקו ר"י ור"ש האם שייך שני ציבורים בכלל ישראל או לא. דלר' יהודה ליכא ב' ציבורים בכלל ישראל, ואילו ר"ש ס"ל דיש אפשרות שיהיו ב' ציבורים בכלל ישראל. אך הבבלי אינו משווה את שתי המחלוקות דהרי הסוגיא בפסחים אינה מביאה את המחלוקת בנוגע לפר העלם דבר, והסוגיא בהוריות אינה מביאה את המחלוקת בנוגע לקרבן פסח. ולפי הבבלי יש לבאר פלוגתתם לגבי קרבן פסח, דר"י נמי סובר דיתכן דיש ב' ציבורים בישראל כמו שסובר ר"ש אלא דס"ל דחל דין שאין קרבן ציבור חלוק – ולכן כולם מקריבים קרבן ציבור בטומאה, ור"ש חולק על הדין שאין קרבן ציבור חלוק. ובפר העלם דבר אליבא דהבבלי יתכן דר"י נמי סובר דשבט א' הוי קהל בפני עצמו אלא דחל דין גרירה, דחטא השבט הא' גורר את שאר השבטים להביא פרים מחמת אותו שבט שחטא, אך לר"י לא אמרינן דאותו שבט שחטא הוי חלות שם כלל ישראל כולו, והוא דין מסוים בכפרת פר העלם דבר של ציבור.
והנה בנוגע לפר העלם דבר סובר ר"י די"ב שבטים מבאים י"ב פרים. ולכאורה ס"ל דכל שבט ושבט מהווה חלות שם קהל וציבור לעצמו, ומשו"ה כל שבט ושבט חייב בפנ"ע בפר העלם דבר. אך פירוש זה קשה, דהרי ר"י סובר (לעיל ג:) דפר העלם דבר מתרומת הלשכה הן באים, ותרומת הלשכה מיועדת לקרבנות ציבור דכלל ישראל ולא לחיובי שבט ושבט לבדו. ולכן מסתבר דלר"י החיוב להביא י"ב פרים חל על כל כלל ישראל כולו, אלא שחל דין להביא י"ב פרים כנגד י"ב שבטים, והחיוב הוא על כל הי"ב שבטים להביא י"ב פרים, ומה שכל שבט מביא פר א' היינו רק דין במעשה הבאת הקרבן, דכל שבט מביא פר, אבל חלות החיוב הוא על כלל ישראל שהם המביאים של כל הי"ב פרים.
והנה לעיל (ג:) פליגי ר"ש ור"י, דלר"ש בפר העלם דבר דעלמא בתחלה גובין עליהן ולר"י מתרומת הלשכה הן באין. ונראה דלר"ש דבתחלה גובין עליהן אזי יתכן דכששבט אחד חטא ומביא פר העלם דבר לבדו אזי גובין את הממון מאותו שבא לבדו שהם חייבים ולא מכל כלל ישראל. ובאמת לפי"ז יש לעיין אליבא דר"ש האם בכהאי גוונא הקרבן הוי קרבן ציבור או קרבן השותפין, דלכאורה חלות שם קרבן ציבור חל רק בקרבן של כל כלל ישראל ולא בקרבן של קהל וציבור בעלמא של שבט אחד. ומסתבר דלר"ש כששבט אחד חטא דאזי גובין הממון מאותו שבט לבדו דהו"ל קרבן השותפין ולא חלות שם קרבן ציבור. ומאידך אליבא דר"י דס"ל דמתרומת הלשכה הן באין מסתבר דפר העלם דבר דעלמא הויין קרבן ציבור, דתרומת הלשכה היא ממונם של כלל ישראל וממנה מביאים קרבנות ציבור בכל השנה. ולפי"ז י"ל דלר"י אע"פ שמביאים י"ב פרים אין הפשט דהויין י"ב קרבנות השותפין נפרדים ושחל חיוב בפנ"ע על כל שבט ושבט להביא פר, אלא דס"ל דחל חיוב על כלל ישראל להביא י"ב פרים כנגד מנין השבטים, והויין חלות שם קרבן ציבור דבאין מתרומת הלשכה. וכמו"כ אליבא דר"י (לקמן ה:) כששבט אחד חטא דמביאים י"ב פרים, הי"ב פרים הויין חלות שם קרבן ציבור אחד עבור כל כלל ישראל. ולפי"ז מסתבר לומר דר' יהודה סובר דשבט אחד מיקרי חלות שם כלל ישראל ושאר השבטים נגררים אחריו, דכולם ביחד הויין כלל ישראל, כמו השבט האחד שחטא דחל בו חלות שם כלל ישראל. והוא כשיטת הירושלמי בביאור שיטת ר' יהודה.
אך אליבא דר"ש י"ל דכששבט אחד חטא דהשבט לבדו מביא פר העלם דבר וגובין הממון מאותו השבט, הקרבן הוי חלות שם קרבן השותפין ולא קרבן ציבור. אמנם עיין בשיעורים לעיל (ג:) דהוכחנו דלר"ש דבתחלה גובין מכל ישראל קרבן פר העלם דבר דעלמא הוי קרבן ציבור ולא קרבן השותפין. ולפי"ז יוצא דלר"ש כשרוב כלל ישראל חטאו דבתחלה גובין ממונם הקרבן הוי קרבן ציבור, ואילו כששבט אחד חטא דמביא פר לבדו הו"ל קרבן השותפין ולא קרבן ציבור.
והיכא שרוב הקהל חטאו אף לרשב"א (דף ה.) חל דין גרירה דחיוב פר העלם דבר חל אף על המיעוט שלא חטאו ובירושלמי אי' "ונסלח לכל עדת בנ"י כי לכל העם בשגגה אף למיעוט שלא חטאו". ונראה דקרבן ציבור מכפר על כל הציבור ואף על המיעוט שלא חטאו, דפר העלם דבר הוי חלות כפרת הציבור ואין הכפרה חלה רק עבור הרוב שחטאו אלא חלה כפרה עבור כל כלל ישראל.
ומסתבר דהבבלי ס"ל נמי כהירושלמי דהמחלוקת בין ר"י ור"ש הוא האם שייך שני ציבורים בכלל ישראל או רק ציבור אחד. אמנם לכולי עלמא שבט אחד מהוה חלות שם ציבור מדאיקרי קהל, אך לר"ש השבט מהווה חלות שם ציבור וקהל בפני עצמו, ואילו לר' יהודה שבט מהווה חלות שם ציבור דכלל ישראל וכל שאר בנ"י נגררים אחריו דכולם מהווים ציבור אחד דכלל ישראל ביחד עם השבט.
29 ועיין בתוס' ב"ק דף ב. ד"ה ולרבי אליעזר, ועיין ברשימות שיעורים שם. ועיין בתוס' רי"ד שבת דף קלח. ד"ה משום מאי מתרין וז"ל כיון דהבערה לחלק יצאת כאילו כתיב לאו אכל מלאכה ומלאכה דמי, והוו להו כמו לאווין דחלב ודם שהן חלוקים זה מזה, וצריך להתרות על חלב משום חלב ועל הדם משום דם, וכך על כל מלאכה ומלאכה עכ"ל.
30 עיין במנחת חינוך מצוה ל"ב ס"ק א' שדייק מהרמב"ם (פי"ב מהל' סנהדרין ה"ב) דהתראה היא להתרות בו שהיא עבירה ושחייבים עליה מיתת ב"ד או מלקות וממש"כ הרמב"ם (פ"ז מהל' שבת ה"ז) דאין חילוק בין אב לתולדה אלא קרבן בלבד ולא כתב דתולדה צריך להתרות משום האב משמע דא"צ להתרות בשם האב וכמו"כ דא"צ להתרות משום התולדה ג"כ רק צריך להתרות סתם זה שאתה עושה הוא מלאכה וחייבים עליו ועוברים משום לאו דל"ת כל מלאכה. וכן משמע מהירושלמי סנה' פ"ה ה"א וז"ל ראוה מחלל שבת אמרו לו הוי יודע שהוא שבת והתורה אמרה מחלליה מות יומת וכו' עכ"ל. ועיין עוד בס' הררי קדם ח"ג סימן ב' אות ג', וסימן ס"ח אות א'.
31 ולפי הרמב"ם צ"ע למה מסתפק רב יוסף האם עקירת מלאכת חרישה הויא עקירת כל הגוף או לא, והרי להרמב"ם כל הל"ט מלאכות הויין חלות שם איסור מלאכה אחת, וא"כ מהו הצד לומר דעקירת מלאכת חרישה הויא עקירת כל הגוף. וצ"ל דמכיון דהויא מעשה מלאכה בפני עצמה ומשו"ה חל חלות שם מלאכה בפנ"ע, סד"א דהויא כעקירת כל הגוף, דמאחר דחרישה הוה חלות שם מלאכה בפני עצמה עקירתה הויא עקירת כל הגוף. ולכאורה יש סמך לכך מהדין דמלאכות חלוקות לענין מספר חטאות (פ"ז מהל' שגגות ה"ז) וז"ל וכל היודע שהיום שבת ושגג במלאכות ולא ידע שמלאכות אלו אסורות וכו' ועשה מלאכות הרבה חייב חטאת על כל אב מלאכה ומלאכה עכ"ל. וה"ה לענין העלם דבר.
32 דכתבו התוס' (ב"ק יא. ד"ה אין) וז"ל וא"ת לר"א דאמר חוששין משום דאין מקצת שליא בלא ולד וכו' היכי דמי אי ברה"ר אפי' בחד ספיקא מטהרין ואי ברה"י אפי' בספק ספיקא נמי טמא דהא תנן (טהרות פ"ו מ"ד) כל ספיקות שאתה יכול להרבות ברה"י אפי' ספק ספיקא טמא. וי"ל דשמעתין איירי לענין לאוסרה על בעלה עכ"ל. ומבואר דלפי תוס' במקום שיש ספק ספיקא ברה"י לענין אם אשה נטמאה בטומאת נדה (או זבה או יולדת) - הדין נחלק, דלגבי איסור ביאה לבעלה פוסקים לקולא שטהורה, אבל לגבי דיני טומאה וטהרה פוסקים שטמאה. ומשמע דס"ל דחלות שם נדה לענין טומאה וחלות שם נדה לגבי איסורי ביאה הם שני שמות נפרדים ואינם תלויים זב"ז.
33 ועיין בקובץ הערות יבמות סימן ל"ט, ובאתוון דאורייתא (כלל כ"א). וברשימות שיעורים להל' נדה בפתיחה להלכות נדה בענין טומאת נדה ואיסור נדה.
34 עיין ברשימות שיעורים לסנהדרין (דף ב. ד"ה סנהדרין גדולה היתה של שבעים ואחד וקטנה של עשרים ושלשה) דאליבא דהרמב"ם יש שתי עמידות למנין בסנהדרין מנין ראשון למשא ומתן מצד הוראה בדיני התורה, ולמנין זה גר וקרובים כשרים, ומנין שני להורות לעשות בגמר הדין דלזה גר וקרובים פסולים.
35 עיין בירושלמי (פ"א ה"ח) וז"ל ר"מ אומר חובת ב"ד היא ר' יהודה אומר חובת ציבור היא עכ"ל.
36 ברם עיי"ש בהמשך דברי הירושלמי דגירסת הירושלמי דר"י היא דהללו עושין לעצמן והללו עושין לעצמן, ולכאורה זה כנגד גירסת הבבלי דלר"י חל דין גרירה דכולן עושין בטומאה. ולכאורה היא גירסא משובשת דהרי ר"י סובר דיש דין גרירה, וכל הי"ב שבטים חייבים בפר.
רשימות שיעורים לגרי"ד סולובייצ'יק (ניו יורק, 2022), באדיבות ספריא.

